En abril de 1915 os aligatos desembarcan en os Dardanelos, encomenzando a Batalla de Gallipoli, pero no consiguen res y a operación remata en chinero de 1916. En abril de 1915 esclató una revuelta armenia en a rechión de Van. En mayo de 1915 Italia entra en a guerra en o bando d'os aligatos. En chulio 50.000 armenios plegoron t'Halepo sobrevivindo a las operacions de deportación y chenocidio d'o exercito otomán y os irregulars kurdos. En chulio-agosto bi ha una ofensiva austriaca y alemana en o frent ruso. En octubre os aligatos desembarcan en Salonica, encomenzando o "frent d'Orient". O 14 d'octubre de 1915 Bulgaria entra en guerra contra Serbia (li declara a guerra o día 15 d'octubre), con a intinción d'anexionar-se a partita de Macedonia que ocuporon en a Primera Guerra Balcanica y mantenioron dimpués d'a Segunda Guerra Balcanica (actual Republica de Macedonia). Esto fa que os serbios ya no puedan defender-sen d'os austro-hongaros. En aviento de 1915-chinero de 1916 o exercito serbio se retira dica Corfú a traviés d'Albania. As tropas bulgaras ocupan a parte serbia de Macedonia y fan frent a las tropas aliatas que han desembarcato en Salonica o 15 d'octubre (o frent d'Orient).